**სსიპ - ივანე ჯავახიშვილის სახელობის თბილისის სახელმწიფო უნივერსიტეტის ეკონომიკისა და ბიზნესის ფაკულტეტის მიზნობრივი სამეცნიერო-კვლევითი პროექტების დასაფინანსებლად კონკურსის პირობები და ჩატარების წესი**

**მუხლი 1**. მოქმედების სფერო

წინამდებარე წესი განსაზღვრავს სსიპ - ივანე ჯავახიშვილის სახელობის თბილისის სახელმწიფო უნივერსიტეტის (შემდგომში ,,უნივერსიტეტი”) ეკონომიკისა და ბიზნესის ფაკულტეტის (შემდგომში

,,ფაკულტეტი”) მიზნობრივი სამეცნიერო-კვლევითი პროექტ(ებ)ის დასაფინანსებლად კონკურსის ჩატარების წესს და პირობებს.

**მუხლი 2.** კონკურსის თემატიკა და ბიუჯეტი

1. ფაკულტეტის საბჭო ყოველი კონკურსის გამოცხადების წინ ადგენს მიმდინარე წლის მიზნობრივი სამეცნიერო-კვლევითი პროგრამის სამეცნიერო-კვლევით თემატიკას ეკონომიკისა და ბიზნესის ფაკულტეტზე მოქმედი ყველა პროგრამის გათვალისწინებით.
2. მიზნობრივი სამეცნიერო-კვლევითი პროექტების კონკურსში უპირატესობა მიენიჭება 2.1 პრიორიტეტული მიმართულებით დარეგისტრირებულ პროექტებს.

2.2 მაღალრეიტინგულ ჟურნალში დასაბეჭდად გათვალისწინებულ სამეცნიერო პუბლიკაციას.

1. პრიორიტეტული მიმართულებები დგინდება ფაკულტეტის საბჭოს გადაწყვეტილებით.

4. მიზნობრივი სამეცნიერო-კვლევითი პროგრამის ფარგლებში კონკრეტული სამეცნიერო-კვლევის (პროექტის) დაფინანსება ხორციელდება მხოლოდ კონკურსის საფუძველზე.

5. ფაკულტეტის ფარგლებში განსახორციელებელი სამეცნიერო-კვლევითი პროექტის ბიუჯეტი და შესაბამისად, დაფინანსების მაქსიმალური ოდენობა განისაზღვრება არაუმეტეს 10000 ლარით. სამეცნიერო-კვლევითი პროექტ(ებ)ი ხორციელდება თსუ-ის ეკონომიკისა და ბიზნესის ფაკულტეტის ადმინისტრირებით და ფაკულტეტის აკადემიური პერსონალის წარმომადგენლ(ებ)ის ხელმძღვანელობით.

6. მიზნობრივი სამეცნიერო-კვლევის ფინანსური უზრუნველყოფისათვის ეკონომიკისა და ბიზნესის

ფაკულტეტის ბიუჯეტიდან გამოიყოფა თანხა, რომელიც ნაწილდება გამარჯვებულ პროექტებს შორის.

7. პროექტის დაფინანსება განხორციელდება ტრანშებად, შემდეგი რიგითობით: პირველი ტრანში 30%, მეორე ტრანში 30%, ფინანსური და პროგრამული ანგარიშის წარდგენისა და დადებითი შეფასების საფუძველზე, ხოლო მესამე ტრანში 40% პროექტის წარმატებით დასრულების შემდგომ.

8. სამეცნიერო–კვლევითი პროექტი უნდა დასრულდეს მიმდინარე წლის დეკემბრამდე.

9. პროექტის დასრულებიდან 12 თვის განმავლობაში პროექტის მიმღებმა ჯგუფმა უნდა უზრუნველყოს იმის დამადასტურებელი საბუთის წარმოდგენა, რომ ამ პროექტის ფარგლებში შესრულებული სამეცნიერო ნაშრომი უკვე დაიბეჭდა ან მიღებულია დასაბეჭდად იმპაქტ-ფაქტორის მქონე peer- reviewed ჟურნალში; ან რეფერირებად/რეცენზირებად (რაც დასტურდება შესაბამისი საერთაშორისო კლასიფიკატორით ან სხვა საერთაშორისო დოკუმენტით) ელექტრონულ და/ან ბეჭდურ ჟურნალში (რომელიც ინდექსირებულია Scopus-ის, EBSCO-ს, ERIH PLUS-ის და Web of Science (WoS)-ის ბაზა. ბაზაში), ან საზღვარგარეთ გამოცემულ შესაბამის დარგობრივ საერთაშორისო სამეცნიერო ჟურნალში (რომელიც ინდექსირებულია Scopus-ის, EBSCO-ს, ERIH PLUS-ის და Web of Science (WoS)-ის ბაზაში), ან საზღვარგარეთ გამოცემულ საერთაშორისო კონფერენციის მასალებში (ე. წ. Proceedings), რომელიც ინდექსირებულია Scopus-ის, EBSCO-ს, ERIH PLUS-ის და Web of Science (WoS)-ის ბაზაში).

8. პროექტში ჩართული პროფესორის, ასოცირებული პროფესორის, ასისტენტ-პროფესორის, სტუდენტის მიერ გაწეული სამუშაო ანაზღაურებადია.

9. პროექტში ჩართული პროფესორისა ან/და ასოცირებული პროფესორის ან/და ასისტენტ-პროფესორის ჯამური შრომის ანაზღაურება არ უნდა აღემატებოდეს პროექტის ბიუჯეტის 60 %-ს. პროექტით ნაკისრი ვალდებულებ(ებ)ის ან პროექტის მნიშვნელოვანი პირობების შეუსრულებლობის შემთხვევაში, პროფესორისა ან/და ასოცირებული პროფესორის ან/და ასისტენტ-პროფესორის მიერ მიღებული შრომის ანაზღურება ექვემდებარება უკან დაბრუნებას.

10. პროექტში მონაწილე სტუდენტების თანხის ანაზღაურება არ უნდა აღემატებოდეს პროექტის ბიუჯეტის

20 %-ს.

11. პროექტის ბიუჯეტი უნდა ითვალისწინებდეს სამეცნიერო პუბლიკაციის გამოქვეყნების ხარჯებს.

**მუხლი 3.** კონკურსის გამოცხადება

1. ფაკულტეტის დეკანი ინდივიდუალური ადმინისტრაციულ-სამართლებრივი აქტით (ბრძანებით), აცხადებს კონკურს და განსაზღვრავს საკონკურსო საბუთების მიღების ვადებს, ასევე განსაზღვრავს საკონკურსო საბუთების მიმღებაზე პასუხისმგებელ პირებს, კომისიის აპარატის შემადგენლობას.

2. განმცხადებელი ვალდებულია საბუთების მიმღებ აპარატს წარუდგინოს შემდეგი დოკუმენტაცია: ა)განცხადება [(იხ. დანართი №1)](დანართი%201.docx)

ბ) სამეცნიერო კვლევითი პროექტის აღწერილობა;

გ) კვლევითი პროექტის ხარჯთაღრიცხვა **(სამივე ტრანშის ვადების მითითებით);**

დ)პროექტში მონაწილეთა CV;

ე) პროექტში მონაწილე სტუდენტთა ცნობა სტუდენტის სტატუსის შესახებ და სასწავლო ბარათი **(პროექტში მონაწილე სტუდენტი არ უნდა იყოს დამამთავრებელ სემესტრში);**

ვ) სტუდენტთა წერილობითი თანხმობა პროექტში მონაწილეობის შესახებ [(იხ. დანართი №2)](დანართი%202.docx)

3. კონკურსში მონაწილეობის შესახებ ვადის დარღვევით წარმოდგენილი განცხადება მიღებას არ

ექვემდებარება.

4. ამ მუხლის მეორე პუნქტით განსაზღვრული სავალდებულო დოკუმენტაციის არასრულყოფილად/ხარვეზით წარმოდგენის შემთხვევაში საბუთების მიმღები აპარატი ახორციელებს განაცხადის მიღებას და აცნობებს უფლებამოსილ პირს ხარვეზის შესახებ, რომელიც ექვემდებარება გამოსწორებას არაუმეტეს საკონკურსო განაცხადებების მიღების ვადის ამოწურვიდან 2 სამუშაო დღის ვადაში. აღნიშნული ვადის გასვლის შემდგომ ხარვეზის გამოუსწორებლობის შემთხვევაში წარდგენილი განაცხადი არ განიხილება.

5. საკონკურსო განაცხადების მიღების დასრულების შემდგომ საბუთების მიმღები აპარატი გადასცემს მიღებულ საბუთებს შესაბამისი მიმართულების კომისიას.

**მუხლი 4**. კონკურსში მონაწილეობა

1. პროექტში მონაწილეობის უფლება აქვთ ფაკულტეტის აკადემიურ პერსონალს, ემერიტუსს, **კვლევითი ინსტიტუტის მეცნიერ-თანამშრომელს**, სამაგისტრო და სადოქტორო საგანმანათლებლო პროგრამის სტუდენტებს.

2. თითოეულ პროექტში სავალდებულოა ფაკულტეტის არანაკლებ 2 სტუდენტის (პროექტის წარდგენისა

და დაფინანსებაზე გადაწყვეტილების მიღებისას აქტიური სტატუსის მაგისტრატურისა ან/და დოქტორანტურის საფეხურის სტუდენტი) ჩართულობა.

3. პროექტს ჰყავს ხელმძღვანელი (აკადემიური პერსონალის წარმომადგენელი), რომელიც პასუხისმგებელია პროექტის მიმდინარეობაზე და ამასთანავე, ფაკულტეტის საბჭოს წინაშე ანგარიშის წარდგენაზე. ერთი და იგივე აკადემიური პერსონალი, ემერიტუსი და სტუდენტი არ შეიძლება მონაწილეობდეს ერთზე მეტ ფაკულტეტის მიერ დაფინანსებულ პროექტში.

4. პროექტის ხელმძღვანელის ან წევრის შეცვლა შესაძლებელია მხოლოდ განსაკუთრებული შემთხვევების დროს, არგუმენტირებული დასაბუთების საფუძველზე.

**მუხლი 5**. კომისიის შემადგენლობა

1. გადაწყვეტილებას მიზნობრივი სამეცნიერო-კვლევითი პროექტის დაფინანსების შესახებ იღებს ამ მიზნით შექმნილი კომისია.

2. კომისიის შემადგენლობა მტკიცდება ფაკულტეტის დეკანის ინდივიდუალური ადმინისტრაციულ-

სამართლებრივი აქტით.

3. კომისია უფლებამოსილია საჭიროების შემთხვევაში საკონკურსო პროექტის შესაფასებლად მოიწვიოს ფაკულტეტის სხვადასხვა პროფილის აკადემიური პერსონალი.

4. კომისიის შემადგენლობაში არ შეიძლება შედიოდეს მიზნობრივი სამეცნიერო-კვლევითი პროექტის

მონაწილე - პირი.

5. თითოეული სხდომის შესახებ დგება ოქმი, რომელსაც ხელს აწერს კომისიის თავმჯდომარე და მდივანი.

**მუხლი 6.** გადაწყვეტილების მიღების წესი

1. კომისია განიხილავს წარმოდგენილ სამეცნიერო-კვლევით პროექტებს და იღებს გადაწყვეტილებას მისი დაფინანსების შესახებ.

2. კომისია წარმოდგენილ სამეცნიერო-კვლევით პროექტებს აფასებს შემდეგი კრიტერიუმების მიხედვით: კვლევის აქტუალურობა და სიახლე, რამდენად მკაფიოდ არის აღწერილი პროექტის მიზნები, განსახორციელებელი ამოცანები, მოსალოდნელი შედეგები და მდგრადობა, რამდენად შეესაბამება პროექტში ჩართული პერსონალის პროფესიული განათლება და კვალიფიკაცია პროექტით დასახული კვლევის ეფექტიანად წარმართვისთვის, რამდენად ოპტიმალურად არის პროექტში დაგეგმილი დროითი, ადამიანური რესურსების გამოყენება და სხვა კრიტერიუმები, რომელსაც კომისია მიზანშეწონილად მიიჩნევს.

3. კომისიის სხდომა უფლებამოსილია თუ მას ესწრება სიითი შემადგენლობის ნახევარზე მეტი.

4. გადაწყვეტილება მიიღება ღია კენჭისყრის გზით. ყოველ პროექტს კენჭი ეყრება ინდივიდუალურად და კომისიის თითოეული წევრი ხმას აძლევს თითოეულ პროექტს. გამარჯვებულად გამოცხადდება და დაფინანსება ის პროექტი, რომელიც დააგროვებს ხმების უმრავლესობას არსებული ბიუჯეტის გათვალისწინებით.

5. კომისია უფლებამოსილია მიიღოს გადაწყვეტილება კვლევითი პროექტის ნაწილობრივ ან სრულად დაფინანსების შესახებ.

6. კომისია ვალდებულია საბუთების მიღების ვადის დასრულებიდან არაუგვიანეს 5 სამუშაო დღის ვადაში მიიღოს გადაწყვეტილება.

7. კომისიის თავმჯდომარე ფაკულტეტის საბჭოს უახლოეს სხდომაზე, ფაკულტეტის საბჭოს წევრებს წარუდგენს ანგარიშს კონკურსის შედეგების შესახებ, რომელიც მტკიცდება ფაკულტეტის საბჭოს გადაწყვეტილებით.

**მუხლი 7**. პროექტის მონიტორინგი

1. დაფინანსებული სამეცნიერო-კვლევითი პროექტის მიმდინარეობისა და შედეგებზე მონიტორინგს ახორციელებს კომისია.

2. **სამეცნიერო-კვლევითი პროექტის ხელმძღვანელი ვალდებულია, მიზნობრივი სამეცნიერო-კვლევითი პროექტის მომდევნო ტრანშის მიღებამდე, კომისიას წარუდგინოს პროგრამული ანგარიში, ხოლო პროექტის დასრულებისთანავე - საბოლოო ანგარიში.**

3. მიზნობრივი სამეცნიერო-კვლევითი პროექტების ფარგლებში განხორციელებული კვლევის შედეგების პრეზენტაცია უნდა ჩატარდეს ფაკულტეტის ადმინისტრაციის მიერ დადგენილი ფორმით.

4. კვლევითი პროექტის შედეგები უნდა განთავსდეს თსუ ეკონომიკისა და ბიზნესის ფაკულტეტის ვებ გვერდზე -„სამეცნიერო პორტალი“ **(ამოღებულია).**

5. მიზნობრივი სამეცნიერო-კვლევითი პროექტების ფარგლებში შესრულებულ პუბლიკაციებში, მონოგრაფიაში და ა.შ, უნდა მიეთითოს, რომ კვლევა განხორციელდა თსუ ეკონომიკისა და ბიზნესის ფაკულტეტის მხარდაჭერით.

6. ფაკულტეტის მიზნობრივი სამეცნიერო-კვლევითი პროექტის დასაფინანსებლად კონკურსის პირობები და ჩატარების წესის მეორე მუხლის პუნქტი 9 შეუსრულებლობის შემთხვევაში გრანტის მიმღები (აკადემიური პერსონალი) ვალდებულია შესაბამის სახაზინო ანგარიშზე დააბრუნოს დახარჯული თანხა

**მუხლი 8**. დამტკიცება, ცვლილებებისა და დამატებების შეტანა

წინამდებარე წესის დამტკიცება, გაუქმება, მასში ცვლილებებისა და დამატებების შეტანა ხორციელდება ფაკულტეტის საბჭოს მიერ